छैल्लो गी चेतै आया, इनैं चिडुएं दा नां बापू नैं दस्सेआ हा चुब्बे। चुब्बैं गी दिखदे दिखदे उस अपने टल्ले तुआरे ते ठंडे पानिआ च डुबकी लाई टकाई। पानी चा निकलदे गै ओहदा सरीर सुन्न जन होई गेआ। पानी जख ठंडा हा, धन्न न ए चुब्बे जेहके बड्डलै थमां संञा नगर इस ठंडे पानिआ च मलगाड़िआं गांदे रौंहदे न, तां मन्ना बिंद बी ठन्होन जां कम्मनी छिड़ै इनेंगी। उसदी इक गोता मारी गै बस्स होई गेई, दुई चलोब्बी लाने दा ओहदा जिगरा गै निं होआ पर दिखदे-दिखदे इक चुब्बै जख ठंडी बरफान्नी डबरा च चलोब्बी मारी दस्सी। छैल्लो गी लग्गा उस चुब्बै उसदे जिगरै गी बंगारेआ ऐ ते उस हार नेंई मन्नदे होई इक होर चलोब्बी मारी पर एहकी नङा उसदी देहू दा सपूरा लहु ठंगदा सेहई होआ, उस तौले-तौले जिंदू पर परना फेरेआ ते टल्ले लान लगी पेआ।